In cjarie, juste fin ae gnove nomine. Parcè che il mandât, formalmentri al è za scjadût. Cu lis valîs za prontis su la puarte dal Palaç di place XX di Setembar, Lorenzo Zanon al è il president de Agjenzie Regjonâl de Lenghe Furlane che al inmanee (e po si int va) cheste grande ricercje sociolinguistiche sul furlan.
Zanon, esperience sierade cun ARLeF?
Podìn dî di sì. E à vint la part politiche opueste a chê che mi veve metût li. O doi par scontât che al sedi un ricambi. Al è ancje just.
Se jal domandassin?
No cambiarès idee, ancje se o cjaparès un moment par pensâ.
Sot di lui, tant che ultin moment, al è chest scandai sociolinguistic…
E je une coincidence che al rivi cumò. A part che a son passâts 15 agns de ultime rilevazion, o scugnìn definî il plan plurianuâl di politiche linguistiche, che al burissarà fûr prime di cheste indagjin ma che al è necessari predisponi. Il document, scrit in gracie dal Comitât Tecnic Sientific e dai uficis dal Arlef, al sarà gjeneric sul imprin, par vignî po dopo adatât in funzion dai numars che o varìn in man.
Parcè si fasial?
Si met in vore la leç 29 che nus à fat avonde patî: un dai compits de Arlef e je la programazion. Ma par fâle o vin dibisugne di savê la situazion esate, lis criticitâts, i intervents prioritaris. Il pont de situazion, insome.
Ce risultâts si spietial?
Pluitost preocupants. Par un motîf sempliç: un dai erôrs fats, in buine fede, al è stât chel di trascurâ la famee, a fuarce di concentrâsi su la scuele. Risultât: baste butâ le orele par strade. I gjenitôrs no fevelin plui ai fruts in marilenghe. Alore une politiche linguistiche serie si à di preocupâ sì che il furlan al sedi insegnât tes scuelis, ma se nol ven fât un recupar a scomençâ des fameis, la partide e je pierdude. Il furlan al à di jessi lenghe vive, fevelade de int, tai ambients sociâi. E je une des sfidis pai prossims agns, ancje di cui che te prossime dade al sarà a cjâf de Agjenzie. Di ca, il lavôr imbastît cu la Ass de Basse sui ponts nassite, pediatrie, consultori familiârs. Un model che o speri che al sedi copiât in dut il Friûl par judâ paris e maris a vicinâsi ae lenghe e culture e a doprâle pe cressite dai lôr fîs.
Si spietial un câl sul numar de int che e fevele par furlan?
Sì, purtrop. No rivi a imagjinâ un miorament in chescj agns, sedi par un andament fisiologjic, che al tocje ancje il talian, metût in pericul dal inglês. E po, par dute une schirie di posizions politichis o culturâls chi in Friûl che a àn fat la vuere ae nestre politiche linguistiche. No vin vût grancj santui, a part cualchi ecezion.
Trê robis che al è content di vê fat.
Prin, la rifondazion de Arlef. Che vuê e je une agjenzie decorose e cuntune plante organiche, ven a stâi, cun personâl e cuntun diretôr stabii. Tant che dutis lis agjenziis de Regjon. Cumò il nestri diretôr al reste in cjarie par 5 agns, rinovabii; prin si previodevin doi agns, prorogabii dome une volte, e chest al voleve dî continuitât “zero”. E po, o lassi un ent cun clarece di rûi, pal Cda e pal Comitât tecnic sientific. Nissun al à pierdût dignitât: anzit, ognidun al à vuadagnât tal so cjamp e te sô competence.
Secont?
Vê vierte la Agjenzie a colaborazions cun setôrs storics che si ocupin de lenghe e culture furlane, come lis diocesis. E cun setôrs strategjics e gnûfs, par esempli cu la scuadre di balon dal Udin. Une politiche linguistiche serie no à di jessi dome culture ma e à di vierzisi a dut e a ducj, se no la lenghe e devente di pôcs e a mûr.
Tierç?
La leture de Bibie. No dome pal grant sucès. Ma par vie che o ai dimostrât che cun pôcs bêçs si pues tirâ dentri tante int cun azions di pedagogjie linguistiche. Par dîs, vin tignût viert un laboratori par centenâr di letôrs che a vignivin a fâ lis provis di leture li di nô. In plui dal coinvolziment des trê diocesis e aministrazion provinciâls. Chest al dimostre che no dut al è leât ai bêçs e che tant e di cualitât si pues fâ cun pôc.
Ce no isal rivât adore di fâ?
Il “lavôr” su lis fameis, par che si continuedi a trasmeti la lenghe. E po la scuele. Achì la cuistion politichementri e je stade che si è vude masse prudence, ven a stâi che si è partîts masse in ritart. Nô no podevin incidi plui di tant: no podevin lâ a dî al assessôr ce che al à di fâ e ce che nol à di fâ. Ciert, i stimui no son mancjâts…
Il rapuart cu la maiorance di centridrete che lu à fat president, in chescj agns, al è stât balarin. Lui nol lis à mandadis a dî, cuant che il belanç si scurtave.
La mê prime sodisfazion le ai vude al inizi di cheste aventure cuant che o soi lât a sostignî l’esam devant de Comission pes nominis in Regjon, insiemi a chei altris che a jerin stâts indicât par altris cjariis. Jo o soi vignût fûr cun l’acet a 360 grâts: chei che mi vevin proponût e ancje chei de minorance. Cheste robe mi à fat simpri plasê. E i stimi di jessime meretade tal moment di vê mostrât coerence cuant che si è tratât di fâ lis sieltis rispiet ai progjets presentâts e aes colaborazions di inviâ. No ai mai cjalât in muse nissun su la poie dal colôr politic, e o disfidi cui che al vûl a dimostrâ il contrari. Il gno metri di valutazion al è stât simpri il pro de lenghe e culture furlane.
Ce fin fasaraial cumò?
No ai mai smetût di lavorâ tant che dirigjent psicolic psicoterapeute li de Ass6 Friûl Ocidentâl. Ma tant che volontariât o continuarai il gno impegn pal furlan, dentri de clape dal Istitût Ladin Furlan “Pre Checo Placerean”, che o soi fra i sociis fondadôrs. ❚
✒ Oscar Puntel
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ast_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn